Príloha č. 2
k nariadeniu vlády č. .../2002 Z. z.
Energetický opis kombinovanej práčky so sušičkou
Poradie údajov v energetickom opise kombinovanej práčky so sušičkou:
1.	Názov a obchodná značka výrobcu.
2.	Identifikačná značka modelu.
3.	Trieda energetickej hospodárnosti modelu definovaná v prílohe č. 4 pomocou stupnice od A (viac úsporná) po G (menej úsporná). Keď je táto informácia uvedená v tabuľke, môže sa vyjadriť inou formou za predpokladu, že je jasné poradie stupnice od A (viac úsporná) po G (menej úsporná).
4.	Ak sú informácie uvedené vo forme tabuľky a ak model získal ekologickú značku EÚ, možno túto informáciu zaradiť do tabuľky energetického opisu práčky v rubrike označenej ako „Ekologická značka EÚ“ kópiou ekologickej značky EÚ (kvietok).
5.	Spotreba energie pre pranie, odstreďovanie, a sušenie v kWh na kompletný pracovný cyklus ako je definovaný v prílohe č. 1 bod V.
6.	Spotreba energie iba pre pranie a odstreďovanie, v kWh na pracovný cyklus ako je definovaný v prílohe č. 1 bod VI.
7.	Trieda účinnosti prania určená podľa prílohy č. 4. Vyjadrená ako „Trieda účinnosti prania ... na stupnici od A (vyššia) do G (nižšia)“. Toto môže byť vyjadrené pomocou iných prostriedkov za predpokladu, ak je zrejmé že táto stupnica je od A (vyššia) po G (nižšia).
8.	Účinnosť extrakcie vody pre štandardný 60 °C prací cyklus pre bavlnu, podľa skúšobného postupu určeného v harmonizovaných normách. Vyjadrená ako „Zvyšková voda po odstreďovaní ... % (ako percento suchej váhy bielizne)“.
9.	Najvyššie otáčky dosiahnuté pri odstreďovaní, podľa prílohy č. 1 bod VIII.
10.	Pracia kapacita spotrebiča pre štandardný 60 °C prací cyklus pre bavlnu, podľa prílohy č. 1 bod IX.
11.	Kapacita sušenia spotrebiča pre štandardný sušiaci cyklus „sušenie bavlny“, podľa prílohy č. 1 bod X.
12.	Spotreba vody pre pranie, odstreďovanie a sušenie v litroch na jeden kompletný pracovný cyklus, podľa prílohy č. 1 bod XI.
13.	Spotreba vody iba pre pranie a odstreďovanie v litroch na jeden štandardný cyklus prania (a odstreďovania), podľa skúšobného postupu určeného v harmonizovaných normách.
14.	Čas prania a sušenia. Čas programu pre kompletný pracovný cyklus (pranie bavlny pri 60 °C a sušenie „sušenie bavlny“), pre menovitú praciu kapacitu, podľa skúšobného postupu určeného v harmonizovaných normách.
15.	Dodávatelia môžu uviesť informácie podľa bodov 5 až 14 aj na ďalšie cykly prania a/alebo sušenia.
16.	Spotreba energie a vody rovná 200 násobku spotreby uvedenej v bodoch 5 (elektrická energia) a 12 (voda). Toto musí byť vyjadrené ako „odhadovaná ročná spotreba 4-člennej domácnosti, ktorá vždy používa sušičku (200 cyklov)“.
17.	Spotreba energie a vody rovná 200 násobku spotreby uvedenej v bodoch 6 (elektrická energia) a 13 (voda). Toto musí byť vyjadrené ako „odhadovaná ročná spotreba 4-člennej domácnosti, ktorá nikdy nepoužíva sušičku (200 cyklov)“.
18.	Hlučnosť počas cyklov prania a odstreďovania s použitím štandardného cyklu pri teplote 60°C nameraná podľa osobitného predpisu.^2)
Tieto údaje môžu byť tiež vo forme tabuľky, obsahujúcej informácie pre viac modelov jedného výrobcu, ktorá obsahuje údaj v rovnakom poradí ako energetický opis kombinovanej práčky so sušičkou.
Ak energetický opis kombinovanej práčky so sušičkou obsahuje farebnú alebo čiernobielu kópiu energetického štítku treba doplniť len chýbajúce informácie, ktoré má obsahovať.